અમુક ગામોની ભૌગોલિક રચનાને લીધે તેની સ્થિતિ પરિસ્થિતિનું પણ કહેવતમાં રમૂજનો વિષય બને છે. આણંદ તાલુકાનું સામરખા ગામ ભાલેજ-ડાકોર જવાના સીધા ધોરીમાર્ગ પર આવેલું હોવાથી સાવ અજાણ્યા માણસો પણ અનાયાસે પહોંચી શકે છે. તેથી સરળ કામ માટે એક કહેવત પ્રચલિત થઈ છેઃ સામે મોઢે સામરખા યા સામે નાકે સામરખા કોઈ ગામના ચોરો યા ભાગોળ ઢંગધડા વગરનાં હોય તો તેમને લક્ષ્ય કરીને વ્યંગાત્મક કહેવત પ્રચલિત બને છે. ચકલાસીનો ચોરો ફૂસ, વઘાસીની ભાગોળ ફૂસ, ભલાડાની ભાગોળ ફૂસ, માતરિયાનો મોટો ચોરો, ઉકરડાનો ઓથો વગેરે.